Şahid Xaqan Abbasi

Şahid Xaqan Abbasi (; d. 27 dekabr 1958-ci il) 2017-ci ilin avqust ayından etibarən Pakistan İslam Respublikasının Baş naziri, pakistanlı siyasətçi. Pakistan Müsəlman Liqasının üzvü, 2008-ci ildən etibarən Pakistan Milli Assambleyasının üzvüdür.

Abbasi öz siyasi karyerasına 1988-ci ildə başlamış və ard-arda altı dəfə Milli Assambleyaya üzv seçilmişdir. Pakistan Müsəlman Liqası 1997-ci ildə baş tutmuş seçkilərdə qalib gəldikdən sonra Pakistan Beynəlxalq Hava Yollarının sədri vəzifəsinə təyin olunmuş və 1999-cu ildə dövlət çevrilişi baş verənə qədər bu vəzifəni icra etmişdir. 2008-ci ildəki seçkilərdən sonra koalisiya hökumətinin tərkibində Kommersiya naziri vəzifəsinə təyin olunmuşdur. 2013-cü ildəki seçkilər nəticəsində isə Neft və Təbii Resurslar naziri təyin olunmuş və 2017-ci ilin iyul ayında Nəvaz Şərif istefaya göndərilənə qədər bu vəzifəni icra etmişdir. 1 avqust 2017-ci ildə istefaya göndərilmiş Nəvaz Şərifin əvəzinə Baş nazir təyin olunmuşdur.

 İlk illəri və təhsili 
1958-ci ildə Pakistanın Sind əyalətində yerləşən Kəraçi şəhərində Xaqan Abbasinin ailəsində anadan olmuşdur. Orta təhsilini Lourens Kollecində almışdır.

1978-ci ildə ABŞ-nin Los-Anceles Kaliforniya Universitetində elektrik mühəndisliyi ixtisası üzrə bakalavr təhsili almışdır. Bunun ardınca elektrik mühəndisi kimi peşəkar karyerasına başlamışdır. 1985-ci ildə Corc Vaşinqton Universitetində isə yenə də elektrik mühəndisliyi ixtisası üzrə magistr təhsili almışdır.

Ali təhsilini başa çatdırdıqdan sonra ABŞ-də ardınca isə neft və qaz sənayesində enerji layihələri üzrə Səudiyyə Ərəbistanında işləmişdir.

 Ailəsi və şəxsi həyatı 
Abbasi evlidir və üç oğlu var. Onun atası Xaqan Abbasi Pakistan Hərbi Hava Qüvvələrində aviasiya komandiri vəzifəsində xidmət etmişdir. Bacısı Sədiə Abbasi Pakistan Senatının üzvüdür. Qayınatası general Məhəmməd Riaz Abbasi 1977-ci ildən 1979-cu ilə qədər ölkənin Şöbələrarası Kəşfiyyat Xidmətinin rəisi olmuşdur.

Abbasi aviasiyaya olan marağı ilə tanınır. O, Pakistan HHQ-nin tərkibində əməliyyatda iştirak edən, F-16 döyüş təyyarəsini və T-129 helikopterini idarə edən ilk Pakistan Baş naziridir. Müsahibələrinin birində 40 ildən çoxdur pilot olduğunu açıqlamışdır.

 Həmçinin bax 
 Pakistan
 Pakistan Hərbi Hava Qüvvələri

 İstinadlar 

Kateqoriya:Pakistan baş nazirləri